medieval-data/medieval-letters huggingface dataset:
CLIV.  Privilegium pro monasterio Raitenhaselacensi   (Anno 1147, Jan. 28.) [HUNDIUS,  Metropol. Salisburg.,  III, 197.]
Author: Eugenius III
Date:  [ al. Pronianum]

EUGENIUS episcopus, servus servorum Dei, dilectis filiis GERONI abbati ejusque fratribus de Raittenhaslach, tam praesentibus quam futuris, regularem vitam professis, in perpetuum.

Religiosis desideriis dignum est facilem praebere consensum ut fidelis devotio celerem sortiatur effectum. Eapropter, dilecti in Domino filii, vestris justis postulationibus clementer annuimus, et praefatum locum, in quo divino mancipati estis officio, sub B. Petri et nostra protectione suscipimus, statuentes ut quascunque possessiones, quaecunque bona idem monasterium juste et canonice possidet, aut in futurum concessione pontificum, largitione regum, vel principum, oblatione fidelium, seu aliis justis modis, Deo propitio, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: Locum ipsum quemadmodum a venerabili fratre nostro Chunrado archiepiscopo Salisburgensi vobis pia devotione collatum est; Windeberge cum omnibus appendiciis suos; Tierolfingen mansum unum cum pascuis, cultis et incultis, quaesitis legitime vel acquirendis; in silva quae vulgo dicitur Ampfnigersfort, pascua Portenae areamque Sulingen. In Ratisponensi episcopatu praedium in loco qui Mosuolgen vocatur, sicut a nobili viro Wolfhero, uxore quoque et filiis suis rationabiliter vobis concessum est. Sane laborum vestrorum quos propriis manibus aut sumptibus colitis, sive de nutrimentis vestrorum animalium, nullus a vobis decimas exigere praesumat. Decernimus ergo ut nulli omnino hominum liceat praefatum monasterium temere perturbare, aut ejus bona auferre, minuere, aut aliquibus vexationibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate et dioecesanorum episcoporum canonica justitia. Si qua igitur in futurum ecclesiastica saecularisve persona hanc nostrae constitutionis paginam sciens, contra eam temere venire tentaverit, secundo tertiove commonita, si non congrua satisfactione emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant et apud districtum judicem praemia aeternae pacis inveniant. Amen. Datum apud vicum Bovianum , per Guidonem sanctae Romanae Ecclesiae diaconum cardinalem et cancellarium, XV Kalen. Februarii, indictione X, Incarnationis Dominicae anno 1146, pontificatus vero domni Eugenii papae tertii anno secundo.
CLIX.  Ad Gregorium episcopum Lucensem.--Ut S. Frigdiani canonicos in ecclesiam S. Pantaleonis introducat.   (Anno 1147, Febr. 17.) [BALUZ.,  Miscell.  ed. Luc., IV, 593.]
Author: Eugenius III

EUGENIUS episcopus, servus servorum Dei, venerabili fratri G. Lucano episcopo, salutem et apostolicam benedictionem.

Clericorum ecclesiae S. Pantaleonis correctionem, tempore praedecessorum nostrorum et nostro, Romana Ecclesia exspectavit. Sed peccatis eorum promerentibus, corda ipsorum vehementius indurata sunt, et jugum Domini sub religionis observantia recipere noluerunt. Nos itaque utilitati eorum potius quam voluntati consulere cupientes, sicut viva voce tibi injunximus, ita per praesentia scripta mandamus, quatenus dilectos filios nostros, S. Frigdiani canonicos, in praefata Beati Pantaleonis ecclesia introducas, et ut ibi quiete valeant divinis vacare obsequiis viriliter et prudenter efficias. Si vero aliquis in hoc temerarius contradictor exstiterit, si tertio a tua fraternitate commonitus cessare noluerit, excommunicationis in eum sententiam proferas. Data apud Pontremulum, XIII Kal. Martii.
CLXII.  Privilegium pro monasterio Bonaevallis ordinis Cisterciensis.   (Anno 1147, Mart. 26.) [MANRIQUE,  Ann. Cisterc.,  II, 82.]
Author: Eugenius III

EUGENIUS episcopus, servus servorum Dei, dilectis filiis GOZEVINO abbati Bonaevallis, ejusque fratribus, tam praesentibus quam futuris, regularem vitam professis, in perpetuum.

Desiderium quod ad religionis propositum et animarum salutem pertinere dignoscitur, animo nos decet libenti concedere et petentium desideriis congruum impertiri suffragium. Eapropter, dilecti in Domino filii, vestris justis postulationibus clementer annuimus et praefatum locum, in quo divino mancipati estis obsequio, sub beati Petri et nostra protectione suscipimus, et praesentis scripti privilegio communimus; statuentes, ut quascunque possessiones, quaecunque bona in praesentiarum juste et canonice possidetis, aut in futurum concessione pontificum, largitione regum vel principum, oblatione fidelium, seu et aliis justis modis, Deo propitio, poteritis adipisci, firma vobis vestrisque successoribus et illibata permaneant. Sane laborum vestrorum, quos propriis manibus aut sumptibus colitis, sive de nutrimentis vestrorum animalium, nullus omnino a vobis decimas exigere praesumat. Decernimus ergo ut nulli omnino hominum liceat locum ipsum temere perturbare, seu bona, vel possessiones vestras auferre, retinere, minuere, seu grangias, vel cellaria vestra invadere, vel violare, seu quibuslibet molestiis fatigare: sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate et dioecesani episcopi canonica reverentia. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quaetenus et hic fructum bonae actionis percipiant, et apud districtum judicem praemia aeternae pacis inveniant. Amen. Ego Eugenius Catholicae Ecclesiae episcopus. Ego Joannes diaconus cardinalis Sanctae Mariae Novae. Ego Humbaldus presbyt. card. tituli Sanctorum Joannis et Pauli. Ego Albericus Ostiensis episcopus. Ego Imarus Tusculanus episcopus. Ego Hyacintus diacon. card. S. Mariae in Cosmedin. Ego Guido presbyt. card. tit. SS. Laurentii et Damasi. Datum Cluniaci per manum Cuidonis sanctae Romanae Ecclesiae diaconi cardinalis et cancellarii, septimo Kalend. April., indictione X, Incarnationis Dominicae anno 1147, pontificatus vero domni Eugenii III papae anno tertio.
CLXIII.  Privilegium pro parthenone Tartensi.   (Anno 1147, April. 3.) [PLANCHER,  Hist. de Bourgogne,  I, pr., p. 47.]
Author: Eugenius III

EUGENIUS episcopus, servus servorum Dei, dilectis in Christo filiabus ELIZABETH abbatissae de Tart, ejusque sororibus, tam praesentibus quam futuris, regularem vitam professis, in perpetuum.

Desiderium quod ad religionis propositum et animarum salutem pertinere dignoscitur animo nos decet libenter concedere, et petentium desideriis congruum impertiri suffragium. Eapropter, dilectae in Christo filiae, vestris justis postulationibus clementer annuimus, et praefatum locum, in quo divino mancipatae estis obsequio, sub beati Petri et nostra protectione suscipimus, et praesentis scripti privilegio communimus; statuentes ut quascunque possessiones, quaecunque bona idem locus in praesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma vobis vestrisque succedentibus et illibata permaneant; in quibus haec propriis duximus exprimenda vocabulis: Locum ipsum de Tart, et locum qui dicitur Marmot cum appendiciis suis, et plenarium usagium totius nemoris de Villers; grangiam de Lamblento cum appendiciis suis, quam Humbertus de Bisseio vobis libere dedit cum Petro majore et haeredibus ejus, de assensu Hugonis de Bello-Monte, de cujus casamento erat, et plenarium usagium totius nemoris de Villers; grangiam de Alta-Silva cum appendiciis suis, et usagium plenarium in campis et in silvis et in pascuis; et decimas quas possessores earum ante dedicationem ecclesiae illius grangiae in aspectu domini praesulis Cabilonensis verpierunt. Sane laborum vestrorum, quos propriis manibus aut sumptibus colitis, sive de nutrimentis vestrorum animalium, nullus a vobis decimas exigere praesumat. Decernimus ergo ut nulli hominum omnino liceat praefatum locum temere perturbare, aut ejus possessiones auferre, vel ablatas retinere, aut aliquibus vexationibus fatigare, sed omnia integra conserventur vestris usibus omnimodis profutura, salva sedis apostolicae et dioecesani episcopi canonica reverentia. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. Ego Eugenius Catholicae Ecclesiae episcopus. Datum apud Maisnile Lamberti, per manum Guidonis sanctae Romanae Ecclesiae diaconi cardinalis et cancellarii, III Nonas Aprilis, indictione X, Incarnationis Dominicae anno millesimo centesimo quadragesimo septimo, pontificatus vero domni Eugenii III papae anno tertio.
CLXIV.  Ad Lugdunensem et Bisuntinum archiepiscopos,  etc. --  Confirmat constitutionem Calixti II papae de pace et securitate territorii Trinorciensis intra certos terminos crucibus distinctos.   (Anno 1147, April. 4.) [D. BOUQUET,  Recueil,  XV, 443.]
Author: Eugenius III
Date:  [AMEDEO] [HUMBERTO] [PONTIO] [GUALTERIO]

EUGENIUS episcopus, servus servorum Dei, venerabilibus fratribus Lugdunensi et Bisuntino , archiepiscopis, et Matisconensi ac Cabilonensi episcopis, salutem et apostolicam benedictionem.

Praedecessor noster felicis memoriae papa Calixtus, sicut ex litteris ipsius intelleximus, Trinorcium veniens, atque paci et securitati ipsius loci, sui officii debito, cupiens providere, terminos circumquaque poni praecepit, infra quos videlicet terminos, sicut per cruces juxta terrae consuetudinem distincti sunt, captiones, depraedationes, assultus, vel aliquid hujusmodi fieri penitus interdixit. Cujus nos vestigiis inhaerentes, quod ab ipso super hoc statutum est, sedis apostolicae auctoritate firmamus et observari praecipimus. Si quis igitur huic ipsius constitutioni et nostrae confirmationi contraire audaci temeritate praesumpserit, a divinis officiis, donec satisfecerit, suspendatur: quicunque vero observator exstiterit, omnipotentis Dei et apostolorum ejus benedictionem et gratiam consequatur. Datum apud Maisnile Lamberti, II Nonas Aprilis.

Notes: ( Calixti litteras vide Patrologiae
t. CLXIII, sub num. 7)
CLXVI.  Ad expeditionem sacram adversus Slavos in Pomerania populos excitat. Regem Hispaniarum quoque scribit bellum contra Saracenos Iberiae comparare.   (Anno 1147, April. 11.) [BOCZEK,  Cod. diplom. Morav.,  I, 244.]
Author: Eugenius III
Date:  [nselmum] [re]

EUGENIUS episcopus, servus servorum Dei, universis Dei fidelibus, salutem et apostolicam benedictionem.

Divini dispensatione consilii factum credimus, quod tanta multitudo fidelium de diversis mundi partibus ad infidelium expugnationem accingitur, et fere tota Christianorum terra pro tam laudabili opere commonetur. Inter alios enim principes et potentes ipsi reges, qui caeteris nationibus dominantur, signo vivificae crucis assumpto, ad deliberationem Orientalis Ecclesiae praeparant, et crucis Christi inimicos, qui, peccatis exigentibus, in partibus illis fratres nostros apud Edessam et in aliis multis locis crudeliter trucidarunt, cum Dei auxilio, potenter expugnare disponunt. Rex quoque Hispaniarum contra Saracenos de partibus illis potenter armatur, de quibus jam per Dei gratiam saepius triumphavit. Quidam etiam ex vobis tam sancti laboris et praemii participes fieri cupientes, contra Sclavos caeterosque paganos habitantes versus Aquilonem ire, et eos Christianae religioni subjugare, Domino auxiliante, intendunt. Quorum nos devotionem attendentes, omnibus illis qui crucem eamdem Hierosolymam non acceperunt, et contra Sclavos ire, et in ipsa expeditione, sicut statutum est, devotionis intuitu manere decreverunt, illam remissionem peccatorum quam praedecessor noster felicis memoriae papa Urbanus Hierosolymam transeuntibus instituit, omnipotentis Dei et beati Petri apostolorum principis auctoritate nobis a Deo concessa concedimus, eadem auctoritate sub excommunicatione prohibentes, ut nullus de paganis ipsis, quos Christianae fidei poterit subjugare, pecuniam vel aliam redemptionem accipiat, ut eos in sua perfidia remanere permittat. Praeterea quia expedire cognoscimus ut aliqua religiosa discreta, litterata persona sit inter vos, quae paci et tranquillitati vestrae provideat, et unitatem inter vos conservet, et vos de promovenda Christiana religione commoneat, venerabilem fratrem nostrum A, Havegelbergensem episcopum religiosum, discretum et litteratum virum ad hoc providimus, et hanc ei sollicitudinem injunximus. Quocirca pro apostolica vobis scripta praecipimus, ut eum pro reverentia beati Petri et nostra et omnium vestrum salute diligatis et honoretis, ejusque salubribus consiliis et admonitionibus et praeceptis humiliter pareatis, ut Deus exinde honoretur, atque concordia et fraterna dilectio, Domino auctore, et ipsius studio annuente inter vos conservetur. Illos autem qui ad tam sanctam expeditionem crucem acceperint, et bona eorum sub beati Petri et nostra protectione manere decernimus. Datum in territorio Tcensi, tertio Idus Aprilis, pontificatus autem nostri anno secundo.
CLXVIII.  G[regorio] episcopo Lucensi praecipit ut fratres S. Frigdiani intra dies 20 in S. Pantaleonis ecclesiae possessionem mittat.   (Anno 1147, April. 24.) [BALUZ.,  Miscell.  ed. Luc., IV, 593.]
Author: Eugenius III

EUGENIUS episcopus, servus servorum Dei, venerabili fratri G. Lucensi episcopo, salutem et apostolicam benedictionem.

Memoriter te credimus retinere quia nos viva voce tibi injunximus, et postmodum per litteras mandavimus, ut religiosos fratres S. Frigdiani in ecclesia S. Pantaleonis introduceres, et eorum paci et tranquillitati provideres. Unde plurimum admiramur quia, sicut effectus indicat, mandatum nostrum super hoc nondum effectui mancipasti; ideoque per iterata tibi scripta mandamus atque praecipimus, quatenus, omni occasione remota, eosdem fratres in eamdem ecclesiam infra XX dies, postquam praesentia scripta susceperis, introducas, et eorum paci et tranquillitati ita provideas, ut ibidem quiete Domino servire valeant, et liberi a pravorum inquietatione existant. Quod si quis te vel ipsos super hoc impedire tentaverit, si clericus fuerit, ab officio et beneficio ecclesiastico eum suspendas; si laicus, ab introitu ecclesiarum removeas. Data Parisius, VIII Kal. Maii.
CLXIX.  Petente Henrico, episcopo Tullensi, velat « consuedinem Frostrariorum, quae vulgo Probatio denominari soleat, infra bannum Wischerii seu Tracoldis-villae » ab Hugone comite Wadanici-montis dimissam, referri, castruque « infra quatuor leugas prope Tullensem ecclesiam » a duce Lotharingiae aedificari.   (Anno 1147, April. 28.) [D. CALMET,  Histoire de Lorraine,  II, Pr., p. 324.]
Author: Eugenius III

EUGENIUS episcopus, servus servorum Dei, venerabili fratri HENRICO episcopo, et dilectis filiis canonicis Tullensis Ecclesiae, salutem et apostolicam benedictionem.

Officii nostri est pro ecclesiarum statu satagere, et earum quieti et utilitati Domino auxiliante salubriter providere. Nobilis vir Hugo, Wadanici-montis comes, devotionis intuitu Jerosolymam proficisci disponens, sicut ex scripto ejus cognovimus, consuetudinem illam Frostrariorum, quae vulgo Probatio denominari solet, quam infra in bannum Wischercii seu Tracoldis-villae hactenus injuste tenuerat, et commendationes hominum utriusque banni omni occasione remota pro salute animae suae dimisit, abjuravit et guerpivit ipse, et uxor sua, et filii sui, et hoc factum in praesentia venerabilis fratris nostri A. Treverensis archiepiscopi recognovit; et easdem villas ab omni prava consuetudine de qua vos conquesti fueratis, liberavit, et eamdem libertatem scripti sui munimine roboravit. Ideoque paci vestrae in posterum providere volentes, eamdem libertatem per praesentis scripti paginam confirmamus; et ne quis eam de caetero infringere, vel Tullensem Ecclesiam super hoc molestare praesumat, auctoritate apostolica prohibemus. Quod si quis attentare praesumpserit, a sacratissimo corpore et sanguine Dei ac Domini nostri Jesu Christi sequestretur, et tam ipse quam terra sua divinis officiis interdicatur. Praecipimus idem fieri, si dux Lotharingiae, vel quilibet ex ipsius haeredibus, infra quatuor leugas prope Tullensem ecclesiam, castrum vel munitionem aliquam aedificare praesumit, quia generaliter hoc a regibus interdictum est, et nos apostolica promulgatione roboramus. Data Parisiis, IV Kal. Maii.
CLXXV.  Privilegium pro monasterio S. Laurentii Leodicensis.   (Anno 1147, Maii 11.) [MARTEN.,  Ampl. Collect.,  IV, 1177.]
Author: Eugenius III

EUGENIUS episcopus, servus servorum Dei, dilecto filio WAZELINO abbati S. Laurentii in Leodio S. et A. B.

Quae a fratribus nostris episcopis pro Ecclesiarum quiete rationabili providentia statuta sunt, in sua volumus stabilitate firmare, ne pravorum hominum valeant in posterum refragatione turbari. Ideoque constitutionem, quae de parochialibus ecclesiis vestro monasterio collatis et de beneficiis sacerdotum eisdem ecclesiis servientium a venerabili fratre nostro Henrico Leodiensi episcopo rationabili providentia facta est et scripto suo firmata, sedis apostolicae auctoritate firmamus et ratam manere censemus: videlicet ne de caetero ecclesiae parochiales quae eidem monasterio collatae sunt, in usus cedant aliorum, sed retento usufructuario monachis, sacerdotes in eis canonice ordinentur. Qui tamen ex earum redditibus habeant unde vivant, videlicet oblationes missarum et solemnium et quotidianarum, et de visitationibus infirmorum, et de sepulturis et agendis mortuorum. De annona quoque in ecclesiis matricibus, quae alias sub se habent ecclesias XXIV modios annonae, in ecclesiis aliis quae per se sunt, modios duodecim. Nemini igitur liceat deinceps beneficia illa aliis conferre personis, sed monachis maneant quibus collata sunt, salvo synodali jure et obedientia Leodiensis episcopi. Datum Parisius, V Idus Maii.
CLXXXIII.  Ad Letardum abbatem et monachos Beccenses.   (Anno 1147, Maii 27.) [MANSI,  Concil.,  XXI, 683.]
Author: Eugenius III

EUGENIUS episcopus, servus servorum Dei, dilectis filiis LETARDO abbati et monachis Beccensibus, salutem et apostolicam benedictionem.

Quando inter religiosas personas de terrenis rebus controversia nascitur, ita sacerdotali est sollicitudine finienda ut crescere non possit ex more contentio. Quod nos intelligentes, controversiam quae inter vos et Robertum priorem et canonicos Sanctae Frideswidae de Oxenefordia super Ecclesia de Bellomonte et omnibus ejus pertinentiis diu agitata est hoc modo terminavimus, et hac transactione penitus litem decidimus. Praedictus siquidem Robertus et canonici toti prorsus querelae et juri quod se in eadem Ecclesia de Bellomonte et pertinentiis suis habere contendebant vobis in perpetuum renuntiaverunt et ea in manu nostra libere refutaverunt. Unde a vobis per manum nostram similiter villam quae dicitur Edivetona cum omni decima dominii ejusdem villae rusticorum de ipso tantum fundo percipiendis in suum perpetuum dominium receperunt cum omnibus pertinentiis suis in pascuis et pratis, bosco et plano, et molendinis; salvo vobis universo jure reliquo parochiali et tertia garba decimae rusticorum ejusdem villae, quae ad ecclesiam de Hundrefort, in cujus parochia ipsa villa est, proprie spectat, ita videlicet ut in ipsa villa Ecclesiam vel capellam nunquam in posterum canonici construere valeant. Quia igitur nostri officii est ea quae pro religiosorum quiete praecipue per nos ipsos statuta sunt in sua stabilitate firmare, eamdem decisionem sive compositionem sedis apostolicae auctoritate firmamus et ab utraque parte firmiter observari praecipimus. Data Parisiis, VI Kal. Jun.
CLXXXV.  Ad Petrum Cluniacensem abbatem.--Balmensem abbatiam, ob piaculum cujusdam in magistrum Osbertum facinoris et contemptum Romanae Ecclesiae, ad prioratum redigit, quem ipsi, ad instaurandam in eo religionem, regendum committit.   (Anno 1147, Maii 29.) [D. BOUQUET,  Recueil,  XV, 443.]
Author: Eugenius III

EUGENIUS episcopus, servus servorum Dei, dilecto filio PETRO Cluniacensi abbati, salutem et apostolicam benedictionem.

Quam proprie et specialiter Cluniacense monasterium ad sanctam Romanam spectet Ecclesiam, quantumque per Dei gratiam in religione profecerit, quot etiam suae bonae conversationis exemplo ad bene vivendum instruxerit, universus fere mundus recognoscit. Quod nos diligentius attendentes, pro exsecrabili et horrendo facinore, et inaudito contemptu sanctae Romanae Ecclesiae, quae in dilectum filium nostrum magistrum Osbertum, ad ignominiam B. Petri et nostram, Balmenses monachi ausu sacrilego commiserunt, loco ipsi nomen et dignitatem abbatiae in perpetuum abstulimus, eumque tibi tuisque successoribus, interventu fratrum nostrorum, in prioratum ordinandum et disponendum ex apostolica benignitate committimus. Tua itaque interest ad ejusdem loci restaurationem et religionis reformationem ita intendere, ut locus ipse sub tuo regimine, tam in spiritualibus quam in temporalibus gratum Domino suscipiat incrementum. Datum Parisius, IV Kalend. Junii.
CLXXXVI.  Ad Guillelmum comitem Matisconensem.--Ut Cluniacensibus Balmensem ecclesiam assignet et opem conferat.   (Anno 1147, Maii 29.) [  Ibid.,  p. 444.]
Author: Eugenius III
Date:  [UILLELMO]

EUGENIUS episcopus, servus servorum Dei, nobili viro G Matisconensi comiti, salutem et apostolicam benedictionem.

Quam proprie et specialiter Cluniacense monasterium ad sanctam Romanam spectet Ecclesiam, quantumque per Dei gratiam in religione profecerit, quot etiam suae bonae conversationis exemplo ad bene vivendum instruxerit, universus fere mundus recognoscit. Quod nos diligentius attendentes, pro exsecrabili et horrendo facinore, et inaudito contemptu sanctae Romanae Ecclesiae, quae in dilectum filium nostrum Osbertum, ad ignominiam beati Petri et nostram, Balmenses monachi ausu sacrilego commiserunt, loco ipsi nomen et dignitatem abbatiae in perpetuum abstulimus, eumque Petro Cluniacensis monasterii abbati, successoribusque ejus, interventu fratrum nostrorum, in prioratum ordinandum et disponendum committimus. Per apostolica itaque scripta nobilitati tuae mandamus, atque in peccatorum remissionem injungimus quatenus locum ipsum cum thesauro et bonis suis omnibus et pertinentiis fratribus Cluniacensibus cum integritate assignes, monachos exinde expulsos ad eorum obedientiam revoces, et quibuscunque modis secundum Deum poteris, fratrum Cluniacensium paci et tranquillitati provideas. Datum Parisiis, IV Kal. Junii.